Galko, Ľubomír, minister obrany SR (2010-09-08):
Ďakujem pekne. Vážený pán predsedajúci, vážené panie poslankyne, vážení páni poslanci, návrh sa predkladá na základe ustanovenia § 6 ods. 3 písm. j) zákona č. 321/2002 Z. z. o ozbrojených silách Slovenskej republiky v znení neskorších predpisov a na základe čl. 86 písm. h), k) a l) Ústavy Slovenskej republiky. Predkladaný návrh spolu s návrhom na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy, ktorý bol prerokovaný v Zahraničnom výbore Národnej rady Slovenskej republiky a Výbore Národnej rady Slovenskej republiky pre obranu a bezpečnosť, vymedzuje a určuje sily a prostriedky ozbrojených síl Slovenskej republiky, ktoré budú pôsobiť v integrovanom systéme protivzdušnej obrany NATO za účelom plnenia úloh zabezpečenia nedotknuteľnosti vzdušného priestoru Slovenskej republiky v rámci NATO. Vyššie uvedený návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy bol utajený na stupeň vyhradené v súlade so zákonom č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov a § 1 písm. f) nariadenia vlády Slovenskej republiky č. 216/2004 Z. z., ktorým sa ustanovujú oblasti utajovaných skutočností, a to v rozsahu vymedzenom na základe § 2 ods. 1 tohto nariadenia. Za účelom, aby materiál nebol predmetom neverejného rokovania Národnej rady Slovenskej republiky, bol vyššie uvedený návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy k dispozícii na nahliadnutie poslancom Národnej rady Slovenskej republiky vo Výbore Národnej rady Slovenskej republiky pre obranu a bezpečnosť a v Zahraničnom výbore Národnej rady Slovenskej republiky. Súčasťou predkladaného materiálu je aj návrh na vyslovenie súhlasu s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci Organizácie Severoatlantickej zmluvy. Konkrétne podmienky týkajúce sa vyslania ozbrojených síl Slovenskej republiky mimo územia Slovenskej republiky a prítomnosti ozbrojených síl členských štátov NATO na území Slovenskej republiky budú upravené formou medzinárodných zmlúv. Vážený pán predsedajúci, vážené panie poslankyne, vážení páni poslanci, týmto vás žiadam, aby ste vzali na vedomie návrh na určenie ozbrojených síl Slovenskej republiky na plnenie úloh zabezpečenia nedotknuteľnosti vzdušného priestoru Slovenskej republiky v rámci Organizácie Severoatlantickej zmluvy a vyslovili súhlas s vyslaním určených ozbrojených síl Slovenskej republiky mimo územia Slovenskej republiky a s prítomnosťou zahraničných ozbrojených síl na území Slovenskej republiky v súvislosti s plnením úloh zabezpečenia nedotknuteľnosti vzdušného priestoru v rámci Organizácie Severoatlantickej zmluvy. Ďakujem za pozornosť.